
[bookmark: _Hlk58527306][bookmark: OLE_LINK1][bookmark: OLE_LINK2]LIETUVOS RESPUBLIKOS
LIETUVOS RESPUBLIKOS ODONTOLOGŲ RŪMŲ ĮSTATYMO, ODONTOLOGIJOS PRAKTIKOS ĮSTATYMO NR. I-1246 2, 5 IR 12 STRAIPSNIŲ PAKEITIMO ĮSTATYMO IR SVEIKATOS PRIEŽIŪROS ĮSTAIGŲ ĮSTATYMO NR. I-1367 1 IR 2 STRAIPSNIŲ PAKEITIMO ĮSTATYMO PROJEKTŲ
AIŠKINAMASIS RAŠTAS


1. [bookmark: dok_nr]Įstatymų projektų rengimą paskatinusios priežastys, parengto projekto tikslai ir uždaviniai

Pagrindinė Lietuvos Respublikos odontologų rūmų įstatymo, Odontologijos praktikos įstatymo Nr. I-1246 2,5 ir 12 straipsnių pakeitimo įstatymo ir Sveikatos priežiūros įstaigų įstatymo Nr. I-1367 1 ir 2 straipsnių pakeitimo įstatymo projektų (toliau – Projektai) priežastis yra neigiamos pasekmės, atsiradusios po 2020 m. gegužės 1 d. įsigaliojusios tvarkos, kai iš 2003 m. gruodžio 18 d. įstatymu Nr. IX-1929 įsteigtų Lietuvos Respublikos odontologų rūmų (toliau – Rūmai) buvo atimti viešojo administravimo įgaliojimai tokiu būdu apribojant odontologų ir burnos priežiūros specialistų profesinės savivaldos galimybes. 
Pažymėtina, kad iki Lietuvos Respublikos odontologų rūmų įstatymo Nr. IX-1929 pripažinimo netekusiu galios įstatymo Nr. XIII-2642 įsigaliojimo (įsigaliojo 2020 m. gegužės 1 d.) Lietuvos Respublikos odontologų rūmai daugiau kaip 16 metų sėkmingai užtikrino valstybės patikėtų viešojo administravimo tinkamą funkcijų vykdymą, o Lietuvos odontologų ir burnos priežiūros specialistų profesinė savivalda ir jos teisinis reguliavimas buvo aukštai vertinami tiek pačioje Lietuvos Respublikoje (Lietuvos Respublikos Seimo Sveikatos reikalų komiteto padėkos, Valstybės kontrolės įvertinimas, Ūkio ir inovacijų ministerijos „Švieslentės“ projekto rezultatai), tiek kitose Europos šalyse ir tarptautinėse organizacijose. Ypatingai aukšto įvertinimo Rūmų vykdoma veikla ir jos nauda profesinei savivaldai sulaukė iš Europos odontologų tarybos (Europos Komisijos patariančiosios institucijos), kuri ne kartą atkreipė dėmesį į po 2020 m. gegužės 1 d. įsigaliojusios tvarkos, kai iš Rūmų buvo atimti viešojo administravimo įgaliojimai, ydingumą ir neigiamas pasekmes. 
Nuo 2020 m. gegužės 1 d. panaikinus iki tol galiojusį Lietuvos Respublikos odontologų rūmų įstatymą Nr. IX-1929 ir atėmus iš Rūmų viešojo administravimo įgaliojimus buvo suduotas smūgis odontologų ir burnos priežiūros specialistų profesinei savivaldai, neatsižvelgta į sukauptą didžiulę Rūmų patirtį odontologijos ir burnos priežiūros paslaugų licencijavimo ir tokios veiklos priežiūros srityje bei Rūmų (o tai reiškia – visos odontologų ir burnos priežiūros specialistų bendruomenės) atliktas reikšmingas investicijas į tinkamą viešojo administravimo funkcijų atlikimo užtikrinimą (investuota virš 2 mln. eurų finansinių lėšų, parengti reikalingi specialistai, užtikrintos tinkamos sąlygos viešojo administravimo įgaliojimams vykdyti). 
[bookmark: _Hlk58536617]Priimant Lietuvos Respublikos odontologų rūmų įstatymo Nr. IX-1929 pripažinimo netekusiu galios įstatymą Nr. XIII-2642 buvo siekiama sumažinti administracinę naštą ir supaprastinti administracines procedūras išduodant atitinkamas licencijas bei pagerinti asmens sveikatos priežiūros paslaugų kokybę ir pacientų saugą odontologinės priežiūros (pagalbos) ir burnos priežiūros paslaugų srityje. 
Tačiau praėjus daugiau kaip 7 mėnesiams nuo naujos tvarkos įsigaliojimo odontologų ir burnos priežiūros specialistų vertinimu administracinė našta tik padidėjo, o odontologų ir burnos priežiūros specialistų galimybės skirti daugiau dėmesio ir laiko savo pacientams sumažėjo. Tai rodo atlikta odontologijos sektoriaus apklausos.
Iš 1704 apklaustų odontologų ir burnos priežiūros specialistų net 1652 respondentas nurodė, kad pritartų odontologų, burnos priežiūros specialistų ir odontologines paslaugas teikiančių įstaigų licencijavimo funkcijos grąžinimui Rūmams. Dauguma apklaustųjų nurodė, kad Valstybinė akreditavimo sveikatos priežiūros veiklai tarnyba prie Sveikatos apsaugos ministerijos (toliau – Akreditavimo tarnyba) prasčiau nei anksčiau Rūmai vykdo odontologų konsultavimo veiklos klausimais funkciją. 
Kitoje apklausoje (apklausti 416 odontologai ir burnos priežiūros specialistai) absoliuti dauguma respondentų nurodė, kad padidėjo jų laiko ir finansinės sąnaudos klausimams, susijusiems su veiklos licencijavimu ir licencijų patikslinimu spręsti. Be to, virš 70 procentų šios apklausos dalyvių nurodė, kad pablogėjo (ar reikšmingai pablogėjo) galimybės gauti konsultaciją dėl veiklos licencijavimo bei suprastėjo pateikiamos informacijos aiškumas, sudėtingesnė tapo kvalifikacijos kėlimą patvirtinančių dokumentų pateikimo tvarka. Tokie rezultatai akivaizdžiai rodo, kad administracinė našta šio sektoriaus atstovams po licencijavimo funkcijos perdavimo iš Rūmų Akreditavimo tarnybai tik padidėjo.
Praėjus 7 mėnesiams po licencijavimo funkcijos perdavimo iš Rūmų Akreditavimo tarnybai tokio reglamentavimo tikslai nėra pasiekti, o odontologų ir burnos priežiūros specialistų bendruomenė patyria neigiamas tokios pertvarkos pasekmes. 
Pažymėtina ir tai, kad iki šiol (nors pradėjo 7 mėnesiai nuo funkcijų perdavimo) nėra užbaigtas Rūmų turimų licencijavimo duomenų ir dokumentų perdavimas Akreditavimo tarnybai.
Atsižvelgiant į tokią situaciją, teikiamais Projektais siekiama realiai sumažinti administracinę naštą odontologams, burnos priežiūros specialistams ir odontologines bei burnos priežiūros paslaugas teikiančioms įstaigoms ir efektyviai išnaudoti Rūmų sukauptą ir šiai dienai išsaugotą patirtį bei potencialą odontologų ir burnos priežiūros specialistų profesinės savivaldos ir savireguliacijos srityje.  
Pažymėtina, kad šiuolaikinėje teisės doktrinoje laikomasi pozicijos, kad įtvirtinta galimybė perduoti viešojo administravimo funkcijų vykdymą kitiems subjektams yra visiškai pagrįsta ir atitinkanti gerąją užsienio valstybių praktiką. 
Įtvirtinant laisvųjų profesijų savivalda ir savireguliaciją svarbus aspektas yra ir privalomos narystės profesinę savivaldą įgyvendinančioje asociacijoje nustatymas. 
Lietuvos Respublikos Konstitucinio teismo 2008 m. sausio 7 d. nutarime „Dėl Lietuvos Respublikos Antstolių įstatymo 45 straipsnio 3, 5 dalių atitikties Lietuvos Respublikos Konstitucijai“ nurodoma, kad visuotinai – ne tik Lietuvoje – pripažįstama, kad tokios valstybės kontroliuojamos profesijos kaip antstolio ir kt. (beje, ne vien teisinės profesijos) suponuoja:
(i) atitinkamos profesijos savireguliaciją ir atitinkamą savivaldos sistemą, kuri apima visą šią profesiją (visus ja besiverčiančius asmenis) ir užtikrina atstovavimą tai profesijai (ja besiverčiantiems asmenims) esant santykiams su valstybės ir savivaldos institucijomis bei tarptautiniu lygiu kvalifikacijos tobulinimo organizavimą;
(ii) vienodus profesinės etikos standartus ir jų laikymosi kontrolę;
(iii) kitokią įstatymų reikalaujamą tos profesijos asmenų veiklos kontrolę. 
Konstitucinis Teismas pabrėžė, kad tokios savireguliacijos ir savivaldos sistemos nebuvimas, labai apsunkintų atitinkamų funkcijų, kurių vykdymą valstybė privalo užtikrinti, įgyvendinimą. Todėl, nesant privalomai narystei tam tikrose valstybės kontroliuojamų profesijų asociacijose, ta profesija besiverčiantys asmenys galėtų išvengti atitinkamos profesinės veiklos kontrolės, o tai skatintų  vienodų profesinės etikos standartų nesilaikymą. Teismas pasisakė, kad įstatymu gali būti nustatytas toks teisinis reguliavimas, kad buvimas tokios asociacijos nariu būtų būtina vertimosi atitinkama profesine veikla sąlyga.
Šiuo metu daugelyje teisės aktų yra įtvirtintas reguliavimas, įvedantis profesinę savivaldą ir suteikiantis šiai savivaldai viešojo administravimo įgaliojimus. Tokiems teisės aktams priskirtini:
(i) Lietuvos šaulių sąjungos įstatymas;
(ii) Visuomenės informavimo įstatymas;
(iii) Pramonės, prekybos ir amatų rūmų įstatymas;
(iv) Advokatūros įstatymas;
(v) Notariato įstatymas;
(vi) Antstolių įstatymas;
(vii) Audito įstatymas;
(viii) Draudimo įstatymas;
(ix) Architektų rūmų įstatymas;
(x) Transporto priemonių savininkų ir valdytojų civilinės atsakomybės privalomojo draudimo įstatymas;
(xi) Meno kūrėjo ir meno kūrėjų organizacijų statuso įstatymas;
(xii) Reglamentuojamų profesinių kvalifikacijų pripažinimo įstatymas;
(xiii) Profesinių pensijų kaupimo įstatymas;
(xiv) Kredito unijų įstatymas;
(xv) Autorių teisių ir gretutinių teisių įstatymas;
(xvi) Atliekų tvarkymo įstatymas;
(xvii) Pakuočių ir pakuočių atliekų tvarkymo įstatymas;
(xviii) Vartotojų teisių gynimo įstatymas;
(xix) Medžioklės įstatymas.
Visuose nurodytuose teisės aktuose yra akivaizdžių profesinės arba funkcinės savivaldos apraiškų, įskaitant privalomos narystės elementą. 
Siūlomi Projektai leis įtvirtinti atsakingą savivaldą odontologinių ir burnos priežiūros paslaugų srityje bei pagerins odontologinių ir burnos priežiūros paslaugų teikimo sąlygas, tuo pačiu padidins ir pacientų saugumą bei galimybes greitai gauti kokybiškas sveikatos priežiūros paslaugas.

Projektų tikslai:
Projektais siekiama:
1. Įtvirtinti ir įgyvendinti realią odontologų ir burnos priežiūros specialistų profesinę savivaldą ir savireguliaciją;
2. Sudaryti sąlygas pagerinti asmens sveikatos priežiūros paslaugų kokybę ir pacientų saugą odontologinės priežiūros (pagalbos) ir burnos priežiūros paslaugų srityje;
3. Sumažinti administracinę naštą ir supaprastinti administracines procedūras išduodant minėtas licencijas.

Projektų uždaviniai:
1. [bookmark: _Hlk58502156][bookmark: _Hlk530584342]Nustatyti, kad odontologų ir burnos priežiūros specialistų licencijas bei odontologinės priežiūros (pagalbos) įstaigų licencijas, įgyvendinant profesinės savivaldos teises ir taikant vienodus licencijavimo principus kaip ir visiems sveikatos priežiūros specialistams ir asmens sveikatos priežiūros įstaigoms, išduoda Lietuvos Respublikos odontologų rūmai;
2. Nustatyti privalomą odontologų ir burnos priežiūros specialistų narystę rūmuose, tuo užtikrinant galimybes efektyviai vykdyti savireguliacijos funkciją;
3. Nustatyti ir įtvirtinti įstatymu įsteigtų Rūmų bei jų narių teises ir pareigas, nustatyti Rūmų valdymo principus;
4. Įtvirtinti nuostatą, kad Rūmai nustato mokestį už odontologijos praktikos ir burnos priežiūros praktikos licencijos išdavimą, bet tokio mokesčio dydis  negali viršyti nustatyto valstybės rinkliavos dydžio už medicinos praktikos licencijos išdavimą. 

2. Įstatymų projektų iniciatoriai ir rengėjai
Įstatymo projektus inicijavo ir parengė Seimo nariai [nurodyti vardus ir pavardes]. 

3. Kaip šiuo metu yra reguliuojami įstatymų projektuose aptarti teisiniai santykiai
Nuo 2020 m. gegužės 1 d. odontologų ir burnos priežiūros specialistų licencijas bei odontologinės priežiūros (pagalbos) įstaigų licencijas išduoda Akreditavimo tarnyba, o odontologų ir burnos priežiūros specialistų narystė Rūmuose nėra privaloma. Tokiu reglamentavimu siaurinama odontologų ir burnos priežiūros specialistų profesinė savivalda bei apsunkintos galimybės šiame sektoriuje vykdyti savireguliacija. 
Šiuo metu už odontologijos praktikos ir burnos priežiūros praktikos licencijos išdavimą imama nustatyto dydžio valstybės rinkliava. 

4. Kokios siūlomos naujos teisinio reguliavimo nuostatos ir kokių teigiamų rezultatų laukiama
[bookmark: _Hlk528681278]Projektais siūloma įtvirtinti (faktiškai grąžinti anksčiau galiojusias) nuostatas, susijusias su Rūmų viešojo administravimo funkcijų vykdymu: licencijų odontologams ir burnos priežiūros specialistams bei odontologinės priežiūros (pagalbos) įstaigoms išdavimu bei licencijuojamos veiklos priežiūra ir odontologų ir burnos priežiūros specialistų bei odontologinės priežiūros (pagalbos) įstaigų licencijuojamos veiklos sąlygų laikymosi priežiūra, bei profesinės etikos principų laikymosi priežiūra. 
Lietuvos Respublikos odontologų rūmų įstatymo projektu siūloma nustatyti Rūmų funkcijas ir teises, Rūmų narių teises ir pareigas, Rūmų valdymo principus. 
Lietuvos Respublikos odontologų rūmų įstatymo projektu taip pat siūloma patvirtinti su viešojo administravimo funkcijomis tiesiogiai susijusias nuostatas, įskaitant ir privalomą narystę Odontologų rūmuose. 
Lietuvos Respublikos odontologijos praktikos įstatymo Nr. I-1246 pakeitimo įstatymo projektu siūloma:
1) pavesti licencijas gydytojams odontologams ir burnos priežiūros specialistams išduoti Lietuvos Respublikos odontologų rūmams;
2) nustatyti, kad Rūmai nustato mokestį už odontologijos praktikos ir burnos priežiūros praktikos licencijos išdavimą, bet tokio mokesčio dydis  negali viršyti nustatyto valstybės rinkliavos dydžio už medicinos praktikos licencijos išdavimą. 
3) įtvirtinti odontologų ir burnos priežiūros specialistų prievolę tapti Rūmų nariais.
Lietuvos Respublikos sveikatos priežiūros įstaigų įstatymo Nr. I-1367 1 ir 2 straipsnių pakeitimo įstatymo projektu siūloma įtvirtinti nuostatas, kad Lietuvos Respublikos sveikatos priežiūros įstaigų įstatymas taikomas tiek, kiek jame reglamentuojamų visuomeninių santykių nereglamentuoja Lietuvos Respublikos odontologų rūmų įstatymas. 

Priėmus įstatymų pakeitimų projektus laukiama šių teigiamų rezultatų:
[bookmark: _Hlk528684454]1. Odontologų ir burnos priežiūros specialistų bei odontologinės priežiūros (pagalbos) įstaigų licencijavimą ir jų licencijuojamos veiklos sąlygų priežiūrą perdavus Rūmams, bus sudarytos sąlygos efektyviau išnaudoti Rūmų ir visos odontologų bei burnos priežiūros specialistų bendruomenės patirtį ir į licencijavimo bei priežiūros ir kontrolės mechanizmus investuotus resursus. 
2. Priėmus projektus sumažės administracinę naštą ir valstybės institucijoms, ir odontologams, burnos priežiūros specialistams bei odontologines paslaugas teikiančioms įstaigoms.
3. Priėmus projektus laukiama ilgalaikio teigiamo poveikio formuojant ir įgyvendinant įvairių profesijų atstovų profesines savivaldas ir savireguliaciją. 
4. Priėmus Projektus bus sutaupyta valstybės biudžeto lėšų. 

5. Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad šių pasekmių būtų išvengta 
Priėmus Projektus neigiamų pasekmių nenumatoma.
Priėmus Projektus numatomas teigiamas poveikis odontologų ir burnos priežiūros specialistų veiklos srityje:
1) įtvirtinus profesinę savivaldą ir savireguliaciją padidės odontologų ir burnos priežiūros specialistų efektyviai išnaudoti šios bendruomenės sukauptą patirtį, užtikrinti profesionalią vykdomos veiklos priežiūrą ir kontrolę;
2) sumažės administracinė našta odontologams, burnos priežiūros specialistams ir odontologines paslaugas teikiančioms įstaigoms;
3) pagerės sąlygos ir galimybės odontologams ir burnos priežiūros specialistams daugiau dėmesio ir laiko skirti pacientams, o tai pagerins teikiamų paslaugų kokybę ir saugumą;
4) pagerės Lietuvoje taikomo odontologijos srities reglamentavimo įvaizdis užsienio šalyse ir tarptautinėse organizacijose.
Numatomas teigiamas poveikis valstybės finansams, nes Rūmai visą odontologų ir burnos priežiūros specialistų bei odontologinės priežiūros (pagalbos) įstaigų licencijavimą bei licencijuojamos veiklos priežiūrą vykdys, naudodami savo finansinius ir organizacinius resursus. Valstybės biudžete bus sutaupyta mažiausiai 32,7 tūkst. eurų (nors bus netekta pajamų iš valstybės rinkliavos už licencijų išdavimą odontologams ir burnos priežiūros specialistams bei odontologinės priežiūros (pagalbos) įstaigoms (perduodant Akreditavimo tarnybai licencijavimo funkcijas buvo numatoma gauti apie 15 tūkst. eurų pajamų iš tokios rinkliavos), tačiau tuo pačiu bus sutaupytos žymiai reikšmingesnės sumos, šiuo metu skiriamos licencijavimo ir veiklos priežiūros funkcijų vykdymui (perduodant Akreditavimo tarnybai licencijavimo funkcijas buvo numatoma, kad tokių funkcijų vykdymui reikės ne mažiau kaip 47,7 tūkst. Eurų, o faktinės išlaidos tokioms veikloms finansuoti yra žymiai didesnės)). 
Priėmus Projektus sumažės administracinė našta valstybės institucijoms, nes Akreditavimo tarnyba galės skirti turimus resursus veikloms kitose srityse vykdymui (nereikės naudoti resursų odontologų ir burnos priežiūros specialistų bei odontologines paslaugas teikiančių įstaigų licencijavimui ir jų veiklos priežiūrai). Taip pat sumažės administracinė našta odontologams ir burnos priežiūros specialistams bei odontologines paslaugas teikiančioms įstaigoms, nes jie galės gauti išsamesnes, aiškesnes ir operatyvesnes konsultacijas dėl licencijavimo procedūrų ir vykdomos veiklos iš Rūmų specialistų, o licencijavimo procedūroms vykdyti  bus naudojami Rūmų per 16 metų sukaupti žmogiškieji, informaciniai bei organizaciniai ištekliai. 
Projektais numatomas teisinis reguliavimas atitinka Konstitucinio teismo doktriną ir užtikrina geriausios Europos sąjungos patirties pritaikymą profesinės savivaldos srityje. 

6. Kokią įtaką priimtas įstatymas turės kriminogeninei situacijai, korupcijai
Priimti Įstatymų projektai neigiamos įtakos kriminogeninei situacijai ir korupcijai neturės. Odontologų ir burnos priežiūros specialistų bei odontologinės priežiūros (pagalbos) įstaigų licencijavimą ir jų licencijuojamos veiklos sąlygų priežiūrą perdavus Lietuvos Respublikos odontologų rūmams sumažės galimybė valstybės tarnautojams vykdyti smulkiosios korupcijos nusikaltimus.  

7. Kaip įstatymo įgyvendinimas atsilieps verslo sąlygoms ir jo plėtrai
Priimtas įstatymas turės teigiamos įtakos verslo sąlygoms, kadangi bus sumažinta administracinė našta odontologijos ir burnos priežiūros paslaugas teikiančioms įstaigoms ir asmenims. Odontologai, burnos priežiūros specialistai ir odontologinės priežiūros (pagalbos) įstaigos  galės greičiau ir paprasčiau gauti atitinkamos veiklos licencijas, greičiau gauti kompetentingų specialistų konsultacijas veiklos vykdymo ir kvalifikacijos kėlimo klausimais.

8. Įstatymo inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios
Priėmus įstatymų projektus kitų įstatymų keisti nereikės.

9. Ar įstatymo projektas parengtas laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka
Projektas parengtas laikantis nustatytų Lietuvos Respublikos valstybinės kalbos, Lietuvos Respublikos teisėkūros pagrindų įstatymų reikalavimų.

10. Ar įstatymo projektas atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus
Įstatymo projektai atitinka Žmogaus teisių ir pagrindinių laisvių apsaugos konvencijos nuostatas ir kitų Europos Sąjungos dokumentų nuostatas. Įstatymų projektais užtikrinama Lietuvos Respublikoje galiojančio teisinio reguliavimo atitiktis Europos laisvųjų profesijų ir jų savivaldos teisių reguliavimo dokumentams. 

11. Jeigu įstatymui įgyvendinti reikia įgyvendinamųjų teisės aktų – kas ir kada juos turėtų priimti
Priėmus įstatymų projektus, reikės pakeisti šiuos teisės aktus:
1) Lietuvos Respublikos Vyriausybės 2000 m. gruodžio 15 d. nutarimą Nr. 1458 „Dėl konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“;
2) Lietuvos Respublikos Vyriausybės 2005 m. birželio 23 d. nutarimą Nr. 690 „Dėl Gydytojų medicinos praktikos licencijų registro reorganizavimo į Sveikatos priežiūros ir farmacijos specialistų praktikos licencijų registrą ir Sveikatos priežiūros ir farmacijos specialistų praktikos licencijų registro nuostatų patvirtinimo“;
3) Ūkio subjektų veiklos priežiūrą atliekančių viešojo administravimo subjektų sąrašą, patvirtintą Lietuvos Respublikos Vyriausybės 2010 m. gegužės 4 d. nutarimu Nr. 511 „Dėl institucijų atliekamų priežiūros funkcijų optimizavimo“;
4) Lietuvos Respublikos Vyriausybės 2011 m. rugsėjo 7 d. nutarimą Nr. 1057 „Dėl Elektroninės sveikatos paslaugų ir bendradarbiavimo infrastruktūros informacinės sistemos nuostatų patvirtinimo“;
5) [bookmark: _Hlk528930355]Odontologijos praktikos ir burnos priežiūros praktikos licencijavimo taisykles, patvirtintas Lietuvos Respublikos sveikatos apsaugos ministro 2020 m. balandžio 9 d. įsakymu Nr. V-791 „Dėl Odontologijos praktikos ir burnos priežiūros praktikos licencijavimo taisyklių ir odontologų ir burnos priežiūros specialistų profesinės kvalifikacijos tobulinimo reikalavimų aprašo patvirtinimo“; 
6) Lietuvos Respublikos sveikatos apsaugos ministro 2010 m. spalio 11 d. įsakymą Nr. V-894  „Dėl sveikatos specialistų spaudų ir licencijų, asmens sveikatos priežiūros, odontologinės priežiūros (pagalbos) įstaigų licencijų, vaistinių bei didmeninio platinimo įmonių farmacinės veiklos licencijų, vaistininko padėjėjų (farmakotechnikų) registravimo duomenų tvarkymo“;
7) Lietuvos Respublikos sveikatos apsaugos ministro 2003 m. sausio 6 d. įsakymą Nr. V-1 ,,Dėl specialisto spaudo numerio suteikimo ir panaikinimo taisyklių patvirtinimo“.
Nurodytų teisės aktų projektus turės parengti Sveikatos apsaugos ministerija.

12. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymui įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais) 
[bookmark: _Hlk58526634]Priėmus įstatymų projektus bus taupomos valstybės ir privalomojo sveikatos draudimo biudžeto lėšos, nes Rūmai visą odontologų ir burnos priežiūros specialistų bei odontologinės priežiūros (pagalbos) įstaigų licencijavimą bei licencijuojamos veiklos priežiūrą vykdys, naudodami savo finansinius išteklius. Nors valstybės biudžetas neteks pajamų iš valstybės rinkliavos už licencijų išdavimą odontologams ir burnos priežiūros specialistams bei odontologinės priežiūros (pagalbos) įstaigoms (perduodant Akreditavimo tarnybai licencijavimo funkcijas buvo numatoma gauti apie 15 tūkst. eurų pajamų iš tokios rinkliavos), tačiau bus sutaupytos žymiai reikšmingesnės sumos, šiuo metu skiriamos licencijavimo ir veiklos priežiūros funkcijų vykdymui (perduodant Akreditavimo tarnybai licencijavimo funkcijas buvo numatoma, kad tokių funkcijų vykdymui reikės ne mažiau kaip 47,7 tūkst. Eurų, tačiau faktinės išlaidos tokioms veikloms finansuoti yra žymiai didesnės).    

13. Įstatymo projekto rengimo metu gauti specialistų vertinimai ir išvados 
-

14. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno Eurovoc terminus, temas bei sritis
Licencija, odontologas, burnos priežiūros specialistas, odontologinės priežiūros (pagalbos) įstaiga.

[bookmark: _GoBack]15. Kiti, iniciatorių nuomone, reikalingi pagrindimai ir paaiškinimai
-




Seimo narė 					Jurgita Sejonienė




